b'\n_START_ARTICLE_\nVolkswagen Typ 3\n_START_SECTION_\nIstorija\n_START_PARAGRAPH_\nVW in\xc5\xbeinieriai Typ 3 projekt\xc4\x85 suk\xc5\xabr\xc4\x97 1959 metais, 1960 metais pagaminti keli prototipai bandymams. Kuriant \xc5\xa1\xc4\xaf automobil\xc4\xaf techni\xc5\xa1kai nenutolta nuo pagrindini\xc5\xb3 Vabalo konstrukcij\xc5\xb3, ta\xc4\x8diau nenaudojant Vabalo dali\xc5\xb3. Automobilis prad\xc4\x97tas gaminti 1961 met\xc5\xb3 rugpj\xc5\xab\xc4\x8dio m\xc4\x97nes\xc4\xaf ir vie\xc5\xa1ai pristatytas rugs\xc4\x97jo m\xc4\x97nes\xc4\xaf vykusioje tarptautin\xc4\x97je Frankfurto automobili\xc5\xb3 parodoje IAA. Parodoje pristatytas sedanas, universalas ir kabrioletas, Typ 3 baz\xc4\x97je taip pat pristatytas kup\xc4\x97 VW Typ 34 Karmann Ghia (1961\xe2\x80\x931969\xc2\xa0m. 42 505 vnt.). Pigiausia Typ 3 versija kainavo 6400 Vokietijos marki\xc5\xb3 (pigiausias Vabalas tuo metu kainavo 3790 DM)._NEWLINE_Frankfurto parodoje debiutav\xc4\x99s Typ 3 kabrioletas (\xc4\xafkainuotas 8300 Vokietijos marki\xc5\xb3) d\xc4\x97l ma\xc5\xbeos paklausos negamintas._NEWLINE_1965 met\xc5\xb3 rugpj\xc5\xab\xc4\x8dio m\xc4\x97nes\xc4\xaf prad\xc4\x97ta gaminti dar viena Typ 3 k\xc4\x97bulo versija, automobilis oficialiai vadintas VW 1600 TL, su pasvirusiu galu (voki\xc5\xa1kai Flie\xc3\x9fheck, angli\xc5\xa1kai Fastback)._NEWLINE_Typ 3 modeliai gaminti \xc4\xafvairiose modifikacijose: 1500, 1500 N, 1500 S, 1500 A, 1600, 1600 A, 1600 L, 1600 TL, 1600 LE ir 1600 TLE._NEWLINE_\xc5\xbdym\xc4\x97jim\xc5\xb3 reik\xc5\xa1m\xc4\x97s: N\xc2\xa0\xe2\x80\x93 be chromin\xc4\x97s apdailos ir paprastesn\xc4\x97 \xc4\xafranga; S\xc2\xa0\xe2\x80\x93 du karbiuratoriai; A\xc2\xa0\xe2\x80\x93 ma\xc5\xbeesn\xc4\x97 apdaila, TL\xc2\xa0\xe2\x80\x93 Touren Limousine (VW 1600 TL sedanas pasvirusiu galu), E\xc2\xa0\xe2\x80\x93 \xc4\xafpur\xc5\xa1kimas._NEWLINE_1966 metais Typ 3 automobiliai kainavo nuo 6000 iki 7000 Vokietijos marki\xc5\xb3. Palyginimui Vabalai tuo metu kainavo nuo 4500 iki 5300 Vokietijos marki\xc5\xb3._NEWLINE_Typ 3 gamyba nutraukta 1973 metais Volkswagenui prad\xc4\x97jus gaminti analogi\xc5\xa1kos klas\xc4\x97s VW Passat.'